PMIndiaData/PMIndiaSum huggingface dataset:
பெரிமிங்ஹாமில் நடைபெற்ற காமன்வெல்த் போட்டிகள் 2022-இல் பங்கேற்ற இந்திய வீரர்களுடனான கலந்துரையாடலில் பிரதமரின் உரை

உங்களது சாதனையால் ஒவ்வொரு இந்தியரும் பெருமை கொள்வது போலவே உங்களுடன் தொடர்பில் இருப்பதை நானும் பெருமையாகக் கருதுகிறேன். கடந்த சில வாரங்களில் விளையாட்டுத் துறையில் இரண்டு முக்கிய சாதனைகளை நம் நாடு படைத்துள்ளது. காமன்வெல்த் போட்டிகளில் வரலாற்றுச் சிறப்புமிக்க செயல்பாட்டுடன் நாட்டில் முதன் முறையாக செஸ் ஒலிம்பியாட் போட்டி நடைபெற்றது. செஸ் போட்டியை வெற்றிகரமாக நடத்தியது மட்டுமல்லாமல், செஸ் போட்டியின் வளமான பாரம்பரியத்தைத் தொடரும் வகையில் தலைசிறந்த செயல்பாடும் வெளிப்படுத்தப்பட்டது. செஸ் ஒலிம்பியாட் போட்டியில் பங்கேற்றவர்கள் மற்றும் பதக்கங்களை வென்றவர்களுக்கு இந்த தருணத்தில் பாராட்டு தெரிவிக்கிறேன். நண்பர்களே, நீங்கள் அனைவரும் நாடு திரும்பிய பிறகு வெற்றியை இணைந்து கொண்டாடுவோம் என்று காமன்வெல்த் போட்டிகளுக்கு முன்பாக நான் உங்களுக்கு வாக்கு அளித்திருந்தேன். வெற்றியைக் கொண்டாடும் தருணம், இது. விளையாட்டுத்துறையில் மக்களின் ஆர்வத்தைத் தூண்டியதில் உங்கள் அனைவருக்கும் மிகப்பெரிய பங்கு இருக்கிறது. இதற்காக நீங்கள் பாராட்டுக்குரியவராகிறீர்கள். நண்பர்களே, பதக்கங்களின் எண்ணிக்கையை மட்டுமே வைத்து உங்களது செயல்பாட்டை மதிப்பிடுவது சரியாக இருக்காது. இந்த முறை பல்வேறு போட்டிகளில் ஏராளமானோர் மிகச் சிறப்பாக விளையாடினீர்கள். நமது நன்கு பரிட்சயப்பட்ட விளையாட்டுகளை நாம் வலுப்படுத்துவதோடு, புதிய விளையாட்டுகளிலும் நாம் தடம் பதிப்பது மகிழ்ச்சி அளிக்கிறது. ஒப்பிடுகையில் நான்கு புதிய விளையாட்டுகளில் நாம் வெற்றி பெற்றுள்ளோம். லான் பவுல் முதல் தடகளம் வரை நமது வீரர்கள் அற்புதமாக விளையாடினார்கள். இத்தகைய செயல்பாட்டினால் புதிய விளையாட்டுகளில் இளைஞர்களின் ஆர்வம் பெருமடங்கு அதிகரிக்க உள்ளது. புதிய விளையாட்டுகளில் நமது செயல்பாட்டை இதே போன்று தொடர்ந்து மேம்படுத்த வேண்டும். எதிர்பார்த்ததைப் போலவே நமது மூத்த வீரர்கள் இளம் வீரர்களை வழிநடத்தி அவர்களை ஊக்குவித்தனர். மறுபுறம் நமது இளம் தடகள வீரர்கள் அபாரமாக விளையாடினார்கள். முதன்முறை பங்கேற்றவர்களில் 31 பேர் பதக்கங்கள் வென்றனர். அதிகரித்து வரும் நம் இளைஞர்களின் நம்பிக்கையை இது எடுத்துரைக்கிறது. நண்பர்களே, நாட்டிற்காக நீங்கள் பதக்கங்கள் பெற்று, பெருமைப்படுவதற்கான வாய்ப்பைத் தருவது முக்கியமல்ல. மாறாக ‘ஒரே பாரதம், உன்னத பாரதம்' என்ற உணர்வை நீங்கள் வலுப்படுத்துகிறீர்கள். விளையாட்டில் மட்டுமல்லாமல் இதர துறைகளிலும் சிறப்பாக செயல்பட நமது இளைஞர்களுக்கு நீங்கள் எழுச்சியூட்டுகிறீர்கள். மீண்டும் ஒரு முறை உங்கள் வெற்றி பயணத்திற்கு எனது வாழ்த்துகளைத் தெரிவித்துக் கொள்கிறேன். நன்றி! பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும்.பிரதமர் தமது உரையை இந்தியில் வழங்கியிருந்தார்.
பஞ்சாயத்து ராஜ் தினமான நாளை, மத்திய பிரதேசம் செல்லும் பிரதமர், தேசிய கிராம சுயாட்சி இயக்கத்தை தொடங்கி வைக்கிறார்

தேசிய பஞ்சாயத்து ராஜ் தினமான ஏப்ரல் 24 அன்று, பிரதமர் திரு. நரேந்திர மோடி மத்திய பிரதேச மாநிலம் மாண்ட்லா செல்கிறார். அங்கு நடைபெறும் பொதுக் கூட்டத்தில், தேசிய கிராம சுயாட்சி இயக்கத்தை (ராஷ்ட்ரீய கிராமின் ஸ்வராஜ் அபியான்) தொடங்கி வைக்கும் பிரதமர், மாண்ட்லாவிலிருந்தே நாடு முழுவதும் உள்ள பஞ்சாயத்து ராஜ் பிரதிநிதிகளுடன் உரையாற்றுகிறார். அடுத்த 5 ஆண்டுகளில் பழங்குடியினரின் ஒட்டு மொத்த மேம்பாட்டுக்கான செயல் திட்டத்தையும் இந்த நிகழ்ச்சியில் பிரதமர் வெளியிடுகிறார். மாண்ட்லா மாவட்டம், மானேரியில், இந்திய ஆயில் நிறுவனத்தின் சமையல் எரிவாயு நிரப்பும் ஆலைக்கு அடிக்கல் நாட்டுவதன் அடையாளமாக பெயர்ப் பலகை ஒன்றையும் அவர் திறந்து வைக்கிறார். உள்ளாட்சி தகவல் தொடர்பு விவர குறிப்பேட்டையும் பிரதமர் வெளியிடுகிறார். தூய்மையான, ஆரோக்கியமான மற்றும் மின்மயமாக்கப்பட்ட இந்தியாவை உருவாக்குவதென்ற அரசின் உறுதிப்பாட்டை நிறைவேற்றும் வகையில், 100 சதவீத புகையில்லா அடுப்பு, இந்திர தனுஷ் இயக்கத்தின் கீழ் 100 சதவீத தடுப்பூசி போடப்பட்ட மற்றும் சவுபாக்யா திட்டத்தின் கீழ் 100 சதவீத மின் இணைப்பு வழங்கப்பட்ட கிராமங்களின் ஊராட்சித் தலைவர்களையும் பிரதமர் கவுரவிக்க உள்ளார். சர்வஸ்ரேஷ்டா பஞ்சாயத்து விருது திட்டத்தின் கீழ் வெற்றிப் பெற்ற தேசிய மின் பஞ்சாயத்து விருது, மற்றும் கிராம பஞ்சாயத்து மேம்பாட்டு விருது பெறுவோர் இந்த நிகழ்ச்சியில் கவுரவிக்கப்பட உள்ளனர். மத்தியப் பிரதேச மாநிலத்தில் உள்ள மாற்றத்தை விரும்பும் மாவட்டங்களின் ஆட்சியர்களுடனும் பிரதமர் கலந்துரையாட உள்ளார்.
ராஜஸ்தான் மாநிலம் பாலியில் ஏற்பட்ட சாலை விபத்தில் உயிரிழந்தவர்களுக்கு பிரதமர் இரங்கல்

ராஜஸ்தான் மாநிலம் பாலியில் ஏற்பட்ட சாலை விபத்தில் உயிரிழந்தவர்களுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். பிரதமர் வெளியிட்டுள்ள டுவிட்டர் பதிவில் கூறியிருப்பதாவது; "ராஜஸ்தானின் பாலியில் நடந்த விபத்து வருத்தமளிக்கிறது. இந்த துக்கமான நேரத்தில், உயிரிழந்தவர்களின் குடும்பங்களுக்கு இரங்கலைத் தெரிவித்துக் கொள்கிறேன். காயமடைந்தவர்கள் விரைவில் குணமடைய நான் பிரார்த்திக்கிறேன்’’
ஐ டி ஐ நிறுவனத்துக்கு தனது பங்குகளை சிறப்பு தேசிய முதலீட்டு நிதியத்துக்கு செபியின் குறைந்த பட்ச அரசு பங்குகள் தேவையை சந்திக்கும் வகையில் மாற்றித்தர அமைச்சரவை ஒப்புதல்

பிரதமர் திரு நரேந்திர மோடி தலைமையிலான பொருளாதார விவகாரங்களுக்கான அமைச்சரவைக் குழு கீழ்கண்ட வகையில் தொலைத்தொடர்புத் துறையின் ஐ.டி.ஐ. நிறுவனத்துக்கு செபியின் குறைந்த பட்ச அரசு பங்குகள் தேவையை சந்திக்கும் வகையில் தனது பங்குகளை சிறப்பு தேசிய முதலீட்டு நிதியத்துக்கு மாற்றித்தர ஒப்புதல் அளித்துள்ளது. a) குடியரசுத் தலைவரிடமிருந்து சிறப்பு தேசிய முதலீட்டு நிறுவனத்திற்கு போதுமான பங்குகளை மாற்றித்தர ஐ.டி.ஐ. நிறுவனத்துக்கு அனுமதி அளிக்கப்படும். 10 சதவீத பொதுத்துறை பங்குகள் தேவையை நிறைவு செய்வதற்கான செபியின் நிபந்தனையை நிறைவு செய்யும் வகையில் 2014 பிப்ரவரி மாதம் அமைச்சரவை ஒப்புதல் அளித்த புதுப்பிப்பு திட்டத்தின் ஒரு பகுதியாக ஐ.டி.ஐ நிறுவனத்திற்கு பங்குகளை வழங்கும் வகையில் மூலதனம் மானியம் விடுவிக்கப்படும் போது இது நடைமுறைப்படுத்தப்படும். b) 2017 – ம் ஆண்டு ஆகஸ்டு மாதவாக்கில் 25 சதவீத பொது துறைப் பங்குகளை வழங்க வேண்டும் என்ற செபியின் நிபந்தனையை நிறைவு செய்வதற்கு ஐ.டி.ஐ நிறுவனத்திற்கு ஒப்புதல் அளிக்கப்படும். பின்னணி தொலைத் தொடர்பு மற்றும் தகவல் தொழில்நுட்ப அமைச்சகத்தின் கீழ் வரும் தொலைத் தொடர்புத் துறையின் பொதுத்துறை நிறுவனமான ஐ.டி.ஐ நிறுவனம் 31.03.2015 நிலவரப்படி மொத்தம் ரூ 5,166 கோடி அளவுக்கு இழப்பை சந்தித்துள்ளது. ஐ.டி.ஐ நிறுவனத்தின் நிதி நிலைமை மிக நன்றாகவே உள்ளது. 2014 – பிப்ரவரி மாதம் நடைபெற்ற பொருளாதார விவகாரங்களுக்கான அமைச்சரவைக் குழுக் கூட்டத்தில் ஐ.டி.ஐ நிறுவனத்தை புதுப்பிப்பதற்கான ரூ. 4,156.79 கோடி திட்டத்துக்கு நிதி உதவி வழங்கும் திட்டத்துக்கு ஒப்புதல் அளிக்கப்பட்டுள்ளது. புதுப்பிப்பு திட்டத்தை அமல்படுத்த மூலதன செலவின தேவைகளுக்கு என 2014-15 ம் ஆண்டில் ஐ.டி.ஐ நிறுவனத்துக்கு ரூ. 192 கோடி வழங்கப்பட்டது. இந்த பங்கு மூலதனம் வழங்கப்பட்டதை அடுத்து மத்திய அரசின் பங்கு அளவு 90 சதவீதத்திற்கும் அதிகமாக உயரும். பட்டியல் நிறுவனங்களில் குறைந்த பட்ச அரசு பங்குகள் குறித்த செபியின் நிபந்தனைகயை நிறைவு செய்வதற்கு அரசின் பங்கு முதலீடு அளவு 90 சதவீதமாக மீண்டும் கொண்டுவரப்படுவதற்கு அரசுப் பங்குகளை விற்பனை செய்ய வேண்டும். இதுதவிர 2017 ஆகஸ்டு மாதத்திற்குள் பொதுத்துறை பங்குகளை குறைந்தபட்சம் 25 சதவீதம் பெற்றிருக்க வேண்டும் என்ற நிபந்தனையை ஐ.டி.ஐ நிறுவனம் நிறைவு செய்ய வேண்டும் என எதிர்பார்க்கப்படுகிறது. எனினும் ஐ.டி.ஐ நிறுவனம் தற்போதைக்கு நலிவு நிலையிலுள்ள நிறுவனமாகும். எனவே இப்போதைய நிலையில் பங்குகள் விற்பனை செய்யப்பட்டால் சரியான மதிப்பீடு தொகைகள் கிடைக்க வாய்ப்பு இருக்காது. புதுப்பிப்பு திட்டத்தை அமல்படுத்தும் போது இந்த நிறுவனத்தின் நிலைமை மேம்பாடு அடைந்து இதன் பங்குகளின் மதிப்பும் அதிகரிக்கும் என எதிர்பார்க்கப்படுகிறது.
இந்திய சமூக ஆர்வலர் , எழுத்தாளர் திருமதி மகாசுவேதா தேவி மறைவு- பிரதமர் இரங்கல்

இந்திய சமூக ஆர்வலர் மற்றும் எழுத்தாளரான திருமதி மகாசுவேதா தேவி மறைவிற்கு பிரதமர் திரு நரேந்திர மோடி இரங்கல் தெரிவித்தார். பேனாவின் வலிமையை திருமதி. மகாசுவேதா தேவி அற்புதமாக வெளிப்படுத்தினார். அன்பு, சமத்துவம், நீதி ஆகிய அம்சங்களின் குரலாக விளங்கியவரின் மறைவு நம்மை ஆழ்ந்த சோகத்தில் ஆழ்த்தியுள்ளது. அவர் ஆன்மா சாந்தியடையட்டும் என்று பிரதமர் தனது இரங்கல் செய்தியில் கூறியுள்ளார்.
போர்ட் பிளேயரில் மூவர்ணக் கொடி ஏற்றப்பட்டதன் 75-வது ஆண்டை முன்னிட்டு நேதாஜி சுபாஷ் சந்திரபோஸை பிரதமர் நினைவு கூர்ந்துள்ளார்

போர்ட் பிளேயரில் மூவர்ணக் கொடி ஏற்றப்பட்டதன் 75-வது ஆண்டு தினத்தை முன்னிட்டு நேதாஜி சுபாஷ் சந்திரபோஸை பிரதமர் திரு நரேந்திர மோடி நினைவு கூர்ந்துள்ளார். இதுதொடர்பாக அவர் விடுத்துள்ள சுட்டுரைச் செய்தியில், “டிசம்பர் 30, 1943… போர்ட் பிளேயரில் வீரமிக்க நேதாஜி சுபாஷ் சந்திரபோஸ் மூவர்ணக் கொடியை ஏற்றிய இந்நாள், ஒவ்வொரு இந்தியரின் நினைவிலும் நீங்கா இடம் பெற்றுள்ளது. இந்த சிறப்பு தினத்தின் 75-வது ஆண்டை முன்னிட்டு போர்ட் பிளேயர் கென்று மூவர்ணக் கொடியை ஏற்றும் கௌரவம் எனக்குக் கிடைத்தது. சில நினைவுகளை பகிர்ந்து கொள்கிறேன்”, என்று தெரிவித்துள்ளார் ——
ஜூலை 22-ல் நடைபெறும் இந்தியா ஐடியாஸ் உச்சி மாநாட்டில் பிரதமர் முக்கிய உரையாற்றவுள்ளார்

ஜூலை 22-ந் தேதி அன்று நடைபெற உள்ள இந்தியா ஐடியாஸ் உச்சி மாநாட்டில் பிரதமர் திரு.நரேந்திர மோடி முக்கிய உரையாற்றவுள்ளார். அமெரிக்க – இந்திய வர்த்தக கவுன்சில் இந்த மாநாட்டுக்கு ஏற்பாடு செய்துள்ளது. இந்த கவுன்சில் நிறுவப்பட்டு, இந்த ஆண்டுடன் 45 ஆண்டுகள் ஆகின்றன. நடப்பாண்டின் இந்தியா ஐடியாஸ் உச்சி மாநாட்டின் மையப் பொருள் “சிறப்பான வருங்காலத்தை கட்டமைத்தல்” என்பதாகும். இந்திய, அமெரிக்க அரசுகளின் கொள்கை வகுப்பாளர்கள், உயர்மட்ட அதிகாரிகள் மற்றும் வர்த்தக, சமூக துறைகளின் கருத்தாளர்கள், தலைவர்கள் உள்ளிட்டோர் இந்த மாநாட்டில் கலந்து கொள்கின்றனர். இந்திய வெளியுறவுத் துறை அமைச்சர் டாக்டர் எஸ்.ஜெய்சங்கர், அமெரிக்க வெளியுறவுத் துறை செயலர் திரு.மைக் பாம்பியோ, வெர்ஜினியா மாகாண செனட்டர் மற்றும் செனட் இந்தியா காக்கசின் துணைத் தலைவர் திரு.மார்க் வார்னர், பிரிட்டனுக்கான முன்னாள் அமெரிக்கத் தூதர் திருமிகு. நிக்கி ஹலே ஆகியோர் முக்கிய உரையாற்றவுள்ளனர். இந்திய-அமெரிக்க ஒத்துழைப்பு, பெருந்தொற்றுக்கு பிறகான உலகில் இரு நாடுகளுக்கும் இடையேயான உறவுகளின் எதிர்காலம் உள்ளிட்ட பல்வேறு அம்சங்கள் இந்த மாநாட்டில் விவாதிக்கப்பட உள்ளன.
பத்தான்கோட் தாக்குதலுக்கு பிரதமர் கண்டனம்

பத்தான்கோட்டில் நடந்த தீவிரவாத தாக்குதலுக்கு பிரதமர் திரு. நரேந்திர மோடி கடும் கண்டனம் தெரிவித்துள்ளார். நாட்டின் வளர்ச்சியை சகிக்க முடியாத மனிதநேயத்துக்கு எதிரானவர்கள் இந்திய ஆயுத படையினை தாக்க முற்பட்டுள்ளனர். இந்த பயங்கரவாதத்தை வெற்றிகரமாக எதிர்த்து வென்ற ஆயுத படைக்கு நன்றி தெரிவித்த பிரதமர் இந்த எதிர்த்தாக்குதலில் உயிர் தியாகம் செய்த வீரர்களுக்கு அஞ்சலி செலுத்தினார். மைசூரில் உள்ள மகாராஜா கல்லூரியில் நடந்த சத்குரு டாக்டர். ஸ்ரீ சிவராத்திரி ராஜேந்திர மஹாசுவாமிஜியின் நூற்றாண்டு கொண்டாட்ட துவக்க விழாவில் பேசியபோது பிரதமர் தனது கண்டனத்தை தெரிவித்தார்.
பிரதமர், ஜார்கண்டுக்கு நாளை வருக

பிரதமர் திரு நரேந்திர மோடி, ஜார்கண்டில் உள்ள ஹசாரிபாக் மற்றும் ராஞ்சி ஆகிய நகரங்களுக்கு நாளை பிப்ரவரி 17- ம்தேதி வருகை தருகிறார். சுகாதாரம், கல்வி, குடிநீர் விநியோகம், துப்புரவு ஆகியவை தொடர்பான பல்வேறு திட்டங்களை அவர் தொடங்கி வைக்கிறார். ஜார்க்கண்ட் மாநிலத்தில் உள்ள பழங்குடியின மக்களுக்கு பல்வேறு திட்டங்கள், பயனளிக்கும் என்று எதிர்பார்க்கப்படுகிறது ஹசாரிபாகில், பிரதமர் பின் வரும் திட்டங்களைத் தொடங்கி வைக்கிறார்: பிரதமர் ஹசாரிபாக், தும்கா மற்றும் பலமு ஆகிய நகரங்களில் 3 மருத்துவக் கல்லூரி கட்டிடங்களைத் திறந்து வைக்கிறார். ஹசாரிபாக், தும்கா, பலமு, ஜாம்ஷெட்பூர் ஆகிய நகரங்களில் தலா 500 படுக்கை வசதிகள் கொண்ட மருத்துவ மனைகளுக்கு அவர் அடிக்கல் நாட்டுகிறார். பிரதமர், ராம்கார் மற்றும் ஹசாரிபாக் மாவட்டங்களில் ஊரதக குடிநீர் விநியோகத்திற்கான நான்கு திட்டங்களைத் துவக்கி வைக்கிறார். இவ்விரு மாவட்டங்களிலும் அவர் மேலும் 6 ஊரக குடிநீர் விநியோகத் திட்டங்களுக்கும் ஹசாரிபாகில் நகர்ப்புற குடிநீர் விநியோகத் திட்டத்திற்கும் அடிக்கல் நாட்டுகிறார். பிரதமர், கங்கையை தூய்மைப்படுத்தும் திட்டத்தின் கீழ் சாஹிப் கஞ்ச் கழிவு நீர் சுத்திகரிப்பு நிலையம் மற்றும் மதுசூதன் மலைத்தொடர் திட்டத்தையும் துவக்கி வைக்கிறார். பிரதமர், ராம்காரில் மகளிர் பொறியியல் கல்லூரிக் கட்டடத்தையும் திறந்து வைக்கிறார். பிரதமர், குறிப்பாக பழங்குடியின மக்கள் வாழும் பகுதிகளில் குடிநீர் விநியோகத்திட்டங்களுக்கு அடிக்கல் நாட்டுகிறார். பிரதமர் ஹசாரிபாகில் பழங்குடியின மக்கள் கல்வியியல் மையம், ஆச்சார்யா வினோபா பாவே பல்கலைக்கழகம் ஆகியவற்றுக்கும் அடிக்கல் நாட்டுகிறார். விவசாயிகளுக்கு, ஈநாம் திட்டத்தின் கீழ், கைபேசி வாங்குவதற்கான நேரடி மானிய பரிமாற்றத்தைக் குறிக்கும் வகையில் தேர்வு செய்யப்பட்ட பயனாளிகளுக்கு காசோலைகளை பிரதமர் வழங்குகிறார் . அரசுப் பள்ளிகளில் பயிலும் மாணவர்களின் ஊட்டச்சத்து அளவை மேம்படுத்தும் வகையில், இலவச பால் வழங்கும் திட்டத்தை குறிக்கும் வகையில், பள்ளி மாணவர்களுக்கு பால் பொட்டலங்களை பிரதமர் வழங்குகிறார். பிரதமர் திரு மோடி, பிரதமரின் மக்கள் ஆரோக்கியத் திட்டமான ஆயுஷ்மான் பாரத், பயனாளிகளுடன் ராஞ்சியில் கலந்துரையாடுகிறார். —-
சர்வதேச விமானப் போக்குவரத்தின் மூலமான வருமானத்தின் மீது இரட்டை வரியை தவிர்க்க இந்தியா- மாலத்தீவுகள் இடையே ஒப்பந்தம்

பிரதமர் திரு. நரேந்திர மோடி தலைமையில் நடைபெற்ற அமைச்சரவைக் கூட்டம் விமான போக்குவரத்தின் மூலமான வருமானத்தின்மீது இரட்டை வரியைத் தவிர்க்க, இந்தியாவிற்கும் மாலத்தீவுகளுக்கும் இடையே ஒப்பந்தம் மேற்கொள்ள அனுமதி அளித்தது. சர்வதேச பயணங்களுக்கான விமானங்களை இயக்கி வரும் இந்தியாவைச் சேர்ந்த நிறுவனம் அடையும் வருமானத்தை மாலத்தீவுகள் நாட்டின் வரியிலிருந்து, அதேபோல் அந்த நாட்டின் விமான நிறுவனத்திற்கு இந்தியாவின் வரியிலிருந்து விலக்கு அளிக்கும் வகையில் இரட்டை வரியிலிருந்து விலக்கு அளிக்க இந்த ஒப்பந்தம் வகை செய்கிறது. இந்த ஒப்பந்தத்தின்படி, சர்வதேச பயணங்களுக்காக விமானங்களை இயக்கி வரும் நிறுவனத்தின் லாபத்திற்கு ஒரு நாட்டில் மட்டுமே வரி விதிக்கப்படும். இதன்படி அந்த நிறுவனம் எந்த நாட்டைச் சேர்ந்ததோ அந்த நாட்டிற்கு மட்டுமே வரிவிதிப்பதற்கான உரிமை இருக்கும். இந்தியா, மாலத்தீவுகள் ஆகிய நாடுகளைச் சேர்ந்த விமானச் சேவை நிறுவனங்களுக்கு வரி குறித்த ஒரு நிச்சயத் தன்மையை இந்த ஒப்பந்தம் வழங்குகிறது. இந்த ஒப்பந்தத்தை செயல்படுத்துவது அல்லது விளக்கமளிப்பது ஆகியவற்றில் ஏற்படும் சந்தேகங்கள் அல்லது இடையூறுகள் ஏதும் இருந்தால் அதைத் தீர்ப்பதற்கு பரஸ்பர ஒப்பந்த வழிமுறைக்கும் இந்த ஒப்பந்தம் வகை செய்கிறது.
மலேசியா சுதந்திர தினம்- பிரதமர் வாழ்த்து

மலேசியா சுதந்திர தினத்தை முன்னிட்டு அந்நாட்டு மக்களுக்கு பிரதமர் திரு நரேந்திர மோடி தனது வாழ்த்துகளை தெரிவித்து உள்ளார். “மலேசியா நாட்டு மக்களுக்கு எனது சுதந்திர தின வாழ்த்துகள். மலேசியாவுடனான நீண்ட கால உறவை நாங்கள் கொண்டாடுகிறோம்” என்று அவர் தனது வாழ்த்துச் செய்தியில் குறிப்பிட்டுள்ளார்.
இந்தியா மற்றும் வங்காளதேசம் இடையே கடல்சார் மற்றும் மரபு வழிதடத்தில் பயணிகள் சொகுசு கப்பல் சேவைகளுக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையிலான மத்திய அமைச்சரவை, இருநாடுகளுக்கிடையே மக்கள் மற்றும் சுற்றுலா பயணிகளின் நிரந்தர நீர்வழி போக்குவரத்தை துவங்குவதற்கு இந்தியா மற்றும் வங்காளதேசம் இடையேயான கடல்சார் மற்றும் மரபு வழிதடத்தில் பயணிகள் சொகுசு கப்பல் சேவைகளுக்கான புரிந்துணர்வு ஒப்பந்தத்திற்கு ஒப்புதல் அளித்தது. இந்த புரிந்துணர்வு உடன்படிக்கையை செயல்படுத்துவதன் மூலம், பொருளாதாரம், சமூகம் மற்றும் கலாச்சார முன்னேற்றத்திற்கான இரு நாடுகளுக்கிடையே மக்களுடன் மக்களுக்கான தொடர்பு மற்றும் கூட்டுறவையும் அதிகரிக்கச் செய்யும். மேலும் இந்த ஒப்பந்தம், இந்தியா மற்றும் வங்காளதேச நாட்டு மக்களுக்கு வேலைவாய்ப்புக்களை உருவாக்கும்.
விநாயகர் சதுர்த்தி – பிரதமர் வாழ்த்து

விநாயகர் சதுர்த்தி பண்டிகையை முன்னிட்டு பிரதமர் திரு. நரேந்திர மோடி மக்களுக்கு தனது வாழ்த்துகளைத் தெரிவித்துள்ளார். கடவுள் விநாயகர் நமக்கு மிகுந்த மகிழ்ச்சியையும் செழிப்பையும் வழங்கட்டும் என்று பிரதமர் தனது வாழ்த்து செய்தியில் கூறியுள்ளார்.
மேற்கு வங்காளம் கூட்ட நெரிசலில் உயிர் இழப்பு – பிரதமர் வருத்தம், ரூ. 2 லட்சம்  உதவி தொகை வழங்க முடிவு

மேற்கு வங்காளத்தில் கூட்ட நெரிசலால் ஏற்பட்ட உயிர் இழப்பிற்கு பிரதமர் திரு நரேந்திர மோடி வருத்தம் தெரிவித்துள்ளார். “மேற்கு வங்காளத்தில் கூட்ட நெரிசலால் ஏற்பட்ட உயிர் இழப்பு எனக்கு வருத்தம் அளிக்கிறது. எனது எண்ணங்கள் இறந்தவர்களின் குடும்பத்தினருடன் உள்ளன. நெரிசலில் காயமடைந்தோர் விரைவில் குணமடைய நான் பிரார்த்திக்கிறேன்” என்று பிரதமர் கூறியுள்ளார். நெரிசலில் உயிர் இழந்தவர்கள் குடும்பத்தினருக்கு பிரதமர் தேசிய நிவாரண நிதியில் இருந்து தலா ரூ. 2 லட்சமும், காயமடைந்தவர்களுக்கு ரூ. 50 ஆயிரமும் வழங்க பிரதமர் உத்தரவிட்டுள்ளார்.
இங்கிலாந்து பிரதமராக தேர்வு செய்யப்பட்டுள்ள ரிஷி சுனக்கிற்கு பிரதமர் வாழ்த்து தெரிவித்துள்ளார்

இங்கிலாந்தின் அடுத்த பிரதமராக தேர்ந்தெடுக்கப்பட்டுள்ள திரு ரிஷி சுனக்கிற்கு பிரதமர் திரு நரேந்திர மோடி வாழ்த்து தெரிவித்துள்ளார். இது குறித்து பிரதமர் வெளியிட்டுள்ள ட்விட்டர் பதிவில்: “மனமார்ந்த வாழ்த்துகள் @ரிஷிசுனக்! நீங்கள் இங்கிலாந்து பிரதமராக பொறுப்பேற்கவுள்ள நிலையில், சர்வதேச விவகாரங்கள் மற்றும் 2030-ம் ஆண்டிற்குள் செயல்படுத்த வேண்டிய பணிகளில் இணைந்து செயல்படும் தருணத்தை நான் எதிர்நோக்கியுள்ளேன். நமது வரலாற்று உறவுகளை நவீன கூட்டாண்மையாக மாற்றுவதற்கு வாழும் பாலமாக விளங்கும் இங்கிலாந்து வாழ் இந்தியர்களுக்கு சிறப்பு தீபாவளி வாழ்த்துகள்” என்று குறிப்பிட்டுள்ளார்.
21-வது இந்தியா-ரஷ்யா வருடாந்திர உச்சி மாநாடு

1. பிரதமர் திரு நரேந்திர மோடியுடனான 21-வது இந்தியா-ரஷ்யா வருடாந்திர உச்சிமாநாட்டிற்காக ரஷ்ய கூட்டமைப்பின் தலைவர், மேன்மைமிகு திரு விளாடிமிர் புடின், 06 டிசம்பர் 2021 அன்று புது தில்லிக்கு வருகை தந்தார். 2. அதிபர் புடினுடன் உயர்மட்டக் குழுவும் வந்தது. பிரதமர் திரு மோடி மற்றும் அதிபர் திரு புதின் இடையேயான இருதரப்பு பேச்சுவார்த்தை சுமூகமான முறையில் நட்பு ரீதியில் நடைபெற்றது. கொவிட் தொற்றுநோய் சவால்களுக்கு மத்தியிலும் இரு நாடுகளுக்கு இடையிலான சிறப்பான யுக்தி சார்ந்த கூட்டுறவில் நீடித்த முன்னேற்றம் குறித்து இரு தலைவர்களும் திருப்தி தெரிவித்தனர். 6 டிசம்பர் 2021 அன்று புதுதில்லியில் நடைபெற்ற வெளியுறவு மற்றும் பாதுகாப்பு அமைச்சர்களின் 2+2 உரையாடல் மற்றும் ராணுவம் மற்றும் ராணுவ-தொழில்நுட்ப ஒத்துழைப்புக்கான அரசுகளுக்கிடையேயான ஆணையத்தின் முதல் கூட்டத்தை அவர்கள் வரவேற்றனர். 3. அதிகளவிலான பொருளாதார ஒத்துழைப்பின் அவசியத்தை தலைவர்கள் அடிக்கோடிட்டுக் காட்டினார்கள், இந்தச் சூழலில், நீடித்த பொருளாதார ஒத்துழைப்பிற்கான வளர்ச்சியின் புதிய இயக்கிகள் குறித்து வலியுறுத்தினார்கள். பரஸ்பர முதலீடுகளின் வெற்றியை அவர்கள் பாராட்டினர். சர்வதேச வடக்கு-தெற்கு போக்குவரத்து வழித்தடம் மற்றும் முன்மொழியப்பட்டுள்ள சென்னை – விளாடிவோஸ்டோக் கிழக்கு கடல்வழி பாதை ஆகியவற்றின் மூலம் ஏற்படவுள்ள இணைப்பின் பங்களிப்பு குறித்து விவாதிக்கப்பட்டது. ரஷ்யாவின் பல்வேறு பிராந்தியங்கள், குறிப்பாக ரஷ்ய தூர-கிழக்கு பகுதிகள் மற்றும் இந்திய மாநிலங்களுக்கு இடையிலான ஒத்துழைப்பை இரு தலைவர்களும் எதிர்பார்த்தனர். கொவிட் தொற்றுநோய்க்கு எதிரான போராட்டத்தில் இருதரப்பு ஒத்துழைப்பை அவர்கள் பாராட்டினர், முக்கியமான காலகட்டங்களில் இரு நாடுகளும் ஒருவருக்கொருவர் மனிதாபிமான உதவிகளை வழங்கியுள்ளன. 4. பெருந்தொற்றுக்குப் பிந்தைய உலகளாவிய பொருளாதார மீட்சி மற்றும் ஆப்கானிஸ்தானின் நிலைமை உள்ளிட்ட பிராந்திய மற்றும் உலகளாவிய முன்னேற்றங்கள் குறித்து தலைவர்கள் விவாதித்தனர். பல சர்வதேச விவகாரங்களில் இரு தரப்பினரும் பொதுவான நிலைப்பாட்டை பகிர்ந்து கொண்டதாகவும், ஐ.நா பாதுகாப்பு கவுன்சில் உள்ளிட்ட பலதரப்பு மன்றங்களில் ஒத்துழைப்பை மேலும் வலுப்படுத்த ஒப்புக்கொண்டதாகவும் அவர்கள் குறிப்பிட்டனர். 5. இந்தியா-ரஷ்யா: அமைதி, முன்னேற்றம் மற்றும் செழுமைக்கான கூட்டு என்ற தலைப்பிலான கூட்டறிக்கை, இருதரப்பு உறவுகளின் நிலை மற்றும் வாய்ப்புகளை பொருத்தமாக உள்ளடக்கியுள்ளது. இந்த பயணத்தின் போது, வர்த்தகம், எரிசக்தி, அறிவியல் மற்றும் தொழில்நுட்பம், அறிவுசார் சொத்துரிமை, விண்வெளி, புவியியல், ஆய்வு, கலாச்சார பரிமாற்றம், கல்வி போன்ற பல்வேறு துறைகளில் அரசுகளுக்குகு இடையேயும் இரு நாடுகளின் வர்த்தக மற்றும் பிற நிறுவனங்களுக்கு இடையேயும் பல ஒப்பந்தங்கள் மற்றும் புரிந்துணர்வு ஒப்பந்தங்கள் கையெழுத்தானது. இது நமது இருதரப்பு கூட்டுறவின் பன்முகத்தன்மையின் பிரதிபலிப்பாகும். 6. 2022-ல் 22-வது இந்தியா-ரஷ்யா வருடாந்திர உச்சி மாநாட்டிற்கு ரஷ்யாவுக்கு வருகை தருமாறு பிரதமர் திரு மோடிக்கு அதிபர் திரு புடின் அழைப்பு விடுத்தார்.
இந்தியா, பிலிப்பைன்ஸ் இடையே திருத்தியமைக்கப்பட்ட விமானச் சேவை ஒப்பந்தத்தில் கையெழுத்திட அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற அமைச்சரவைக் கூட்டத்தில், இந்தியா – பிலிப்பைன்ஸ் நாடுகளுக்கு இடையே திருத்தியமைக்கப்பட்ட விமானச் சேவை ஒப்பந்தத்தில் கையெழுத்திட அனுமதி வழங்கப்பட்டது. திருத்தி அமைக்கப்பட்ட விமானச் சேவைகள் ஒப்பந்தம் இரு நாடுகளின் சிவில் விமானப் போக்குவரத்துக்கு இடையேயான முக்கிய அம்சமாக விளங்குகிறது. இந்தியா பிலிப்பைன்ஸ் நாடுகளுக்கிடையே சீரான மற்றும் மேம்படுத்தப்பட்ட சேவையை வழங்குவதற்கான சூழ்நிலையை ஏற்படுத்தவும், இருதரப்பினருக்கும் வணிகரீதியான வாய்ப்புகளை உருவாக்குவதுடன் அவர்களது பாதுகாப்பை உறுதி செய்யவும் இந்த ஒப்பந்தம் வழிவகை செய்யும். மேலும் இரு நாடுகளின் வர்த்தகம், முதலீடு, சுற்றுலா மற்றும் கலாச்சாரங்களை மேம்படுத்தவும் இந்த ஒப்பந்தம் உறுதுணையாக இருக்கும். மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://www.pib.gov.in/PressReleasePage.aspx?PRID=1682973
பிரதமர் நாளை சண்டிகர் மற்றும் உத்தராகண்ட்டிற்கு பயணம்

பிரதமர் திரு. நரேந்திர மோடி நாளை சண்டிகருக்கு பயணம் மேற்கொள்ள உள்ளார். சண்டிகர் விமான நிலையத்தில் ஏற்படுத்தப்பட்டுள்ள பயணிகள் விமான முனையத்தை திறந்து வைக்க உள்ள அவர் மருத்துவக் கல்வி மற்றும் ஆராய்ச்சிக்கான முதுநிலை பட்டபடிப்பு நிறுவனத்தின் (பி.ஜி.ஐ.எம்.இ.ஆர்) 34வது பட்டமளிப்பு விழாவிலும் கலந்துக் கொள்கிறார். புதிய வீட்டு வசதி திட்டத்தை அவர் துவக்கி வைக்கிறார். சண்டிகரில் உள்ள செக்டார் 25ல் நடைபெறும் பொது கூட்டத்தில் உரையாற்ற உள்ளார். அதன் பிறகு உத்தராகண்ட் மாநிலம் ரிஷிகேஷில் உள்ள சுவாமி தயானந்த சரஸ்வதி ஆசிரமத்திற்கு பிரதமர் பயணம் செல்கிறார்.
தில்லி உயர்நீதிமன்றத்தின் 50வது ஆண்டுவிழாவில் பிரதமர் பங்கேற்பு

தில்லி உயர்நீதிமன்றம் தொடங்கப்பட்டு 50 ஆண்டுகள் ஆனதைக் குறிக்கும் வகையில் இன்று நடைபெற்ற விழாவில் பிரதமர் திரு. நரேந்திர மோடி கலந்து கொண்டார். கடந்த ஐம்பது ஆண்டுகளாக தில்லி உயர்நீதி மன்றத்துடன் தொடர்பு கொண்டவர்கள் ஆற்றிய பங்களிப்புகளை அவர் போற்றினார். இந்த விஷயத்தில் தொடர்புடையவர்கள், அவர்களுக்கு என்ன பொறுப்பு அளிக்கப்பட்டிருந்தாலும் அவர்கள் அனைவரும் இந்திய அரசியல் சட்டத்திற்கு உட்பட்டு செயல்பட வேண்டும் என்று அவர் கேட்டுக்கொண்டார். அக்டோபர் முதல் தேதி சர்தார் பட்டேலின் பிறந்த தினமாகவும் அமைந்துள்ளது எனக் குறிப்பிட்ட பிரதமர், வழக்கறிஞரான சர்தார் பட்டேல் இந்த தேசத்திற்கு சேவையாற்ற தனது வாழ்வையே அர்ப்பணித்தவர் என்றும் தெரிவித்தார். அகில இந்திய குடிமைப் பணிகள் உருவாக்கியது உட்பட சர்தார் பட்டேல் ஆறிய பங்களிப்புகளை அவர் நினைவு கூர்ந்தார். மாற்றுத் தீர்வுக்கான நுணுக்கங்களுக்கு சட்டத்துறையினர் வலு சேர்ப்பது பாராட்டுக்குரியது என்று பிரதமர் குறிப்பிட்டார். நீதித்துறையின் முன் உள்ள சவால்களைப் குறிப்பிட்ட அவர் எதிர்காலத்தில் இதற்கான செயல்திட்டம் உருவாக்கப்பட வேண்டும் என்றும் கேட்டுக்கொண்டார்.
பாரம்பரிய மருத்துவம் மற்றும் ஹோமியோபதி துறைகளில் ஒத்துழைப்பு குறித்து இந்தியாவுக்கும் ஜிம்பாப்வேக்கும் இடையில் புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பாரம்பரிய மருத்துவம் மற்றும் ஹோமியோபதி துறைகளில் ஒத்துழைப்பு குறித்து இந்தியக் குடியரசுக்கும், ஜிம்பாப்வே குடியரசுக்கும் இடையில் ஏற்கெனவே கையெழுத்தான புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையில் இன்று நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது. இந்த ஒப்பந்தம் 2018 நவம்பர் 3 ஆம் தேதி கையெழுத்தானது. பாரம்பரிய மருத்துவ முறைகள் மற்றும் ஹோமியோபதி மருத்துவ முறைகளை மேம்படுத்துவதில் இரு நாடுகளுக்கும் இடையில் ஒத்துழைப்புக்கான வரையறைகளை அளிப்பதாக இந்தப் புரிந்துணர்வு ஒப்பந்தம் அமைந்துள்ளது. பாரம்பரிய மருத்துவத் துறையில் இரு நாடுகளும் இதனால் பயன்பெறும். சமநிலை மற்றும் பரஸ்பரப் பயன் என்ற அடிப்படையில், பாரம்பரிய மருத்துவத் துறையில் இரு நாடுகளுக்கும் இடையிலான ஒத்துழைப்பைப் பலப்படுத்துவது, மேம்படுத்துவது மற்றும் உருவாக்குதலை பிரதான நோக்கமாகக் கொண்டதாக இந்த ஒப்பந்தம் உள்ளது. பின்வரும் விஷயங்களில் ஒத்துழைப்பு மேற்கொள்ளலாம் என இந்த ஒப்பந்தத்தில் அடையாளம் காணப்பட்டுள்ளது: புரிந்துணர்வு ஒப்பந்தத்தின் அம்சங்களுக்கு உட்பட்டு கற்பித்தல், பயிற்சி செய்தல், மருந்துகள் மற்றும் மருந்து இல்லாத சிகிச்சை முறைகளின் ஒழுங்குமுறைகளை மேம்படுத்துவது; அனைத்து மருத்துவப் பொருள்களை வழங்குதல், அவற்றைப் பயன்படுத்துவதற்குத் தேவையான ஆவணங்கள் வழங்குதல் மற்றும் புரிந்துணர்வு ஒப்பந்தத்தின் அம்சங்களுக்கு உள்பட்ட நோக்கங்களை எட்டுவதற்கான மேற்கோள்களை அளிப்பது; பயிற்சி செய்பவர்கள், துணை மருத்துவ அலுவலர்கள், விஞ்ஞானிகள், கற்பித்தல் தொழிலில் இருப்பவர்கள் மற்றும் மாணவர்களுக்குப் பயிற்சிகள் அளிப்பதற்கு நிபுணர்களைப் பரிமாற்றம் செய்து கொள்வது; ஆர்வம் உள்ள விஞ்ஞானிகள், மருத்துவப் பயிற்சி செய்வோர், துணை மருத்துவ அலுவலர்கள் மற்றும் மாணவர்களுக்கு ஆராய்ச்சி, கல்வி மற்றும் பயிற்சித் திட்டங்களில் சேர வாய்ப்பு அளித்தல்; மருந்தியல் நூல்கள் மற்றும் மருந்துகளின் செய்முறைகளை பரஸ்பரம் அங்கீகரித்தல்; இரு தரப்பினராலும் அதிகாரப்பூர்வமாக அங்கீகரிக்கப்பட்ட மருத்துவ முறைகளைப் பரஸ்பரம் அங்கீகரித்தல்; இரு நாடுகளிலும் மத்திய / மாநில அரசுகளின் அங்கீகாரம் பெற்ற பல்கலைக்கழகங்கள் அளிக்கும் கல்வித் தகுதிகளுக்கு பரஸ்பரம் அங்கீகாரம் அளித்தல்; அங்கீகரிக்கப்பட்ட கல்வி நிலையங்களில் கல்வி பயில்வதற்கு உதவித் தொகைகள் வழங்குதல்; அந்தந்த நாடுகளில் தற்போது அமலில் உள்ள சட்டங்களின்படி, தகுதி பெற்ற மருத்துவப் பயிற்சியாளர்களால், பாரம்பரிய மருந்துத் தயாரிப்புகளுக்கு பரஸ்பர அடிப்படையில் அங்கீகாரம் அளித்தல்; அந்தந்த நாடுகளில் தற்போது அமலில் உள்ள சட்டங்களின்படி, தகுதி பெற்ற மருத்துவப் பயிற்சியாளர்கள் மருத்துவம் செய்வதற்கு பரஸ்பர அடிப்படையில் அனுமதி அளித்தல்; இதன் பிறகு இரு தரப்பினராலும் பரஸ்பரம் ஒப்புக்கொள்ளப்படும் எந்த அம்சங்களையும் பின்பற்றுதல் ஆகியவற்றுக்கு இந்த ஒப்பந்தம் வகை செய்கிறது.